31993D0623
L 298/45
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 20 октомври 1993 година
относно идентификационния документ (паспорт), придружаващ регистрираните еднокопитни
(93/623/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 90/427/ЕИО на Съвета от 26 юни 1990 г. относно зоотехническите и генеалогичните условия за търговия с еднокопитни животни в Общността (1), и по-специално член 8, параграф 1, първа алинея от нея,
като има предвид, че идентификационният документ, придружаващ регистрираните еднокопитни, трябва да позволява проследяването на произхода на животните, като заедно с това съдържа всички данни за родословието на еднокопитните;
като има предвид, че на 26 юни 1990 г. Съветът прие Директива 90/426/ЕИО относно ветеринарно-санитарните условия, регулиращи движението и вноса от трети страни на еднокопитни животни (2), последно изменена с Директива 92/36/ЕИО (3); като има предвид, че в съответствие с тази директива бяха създадени специални здравни сертификати за внос на регистрирани коне; като има предвид, че подобни сертификати се позовават на идентификационния документ (паспорта);
като има предвид, че, съгласно Директива 90/426/ЕИО идентификационният документ следва да бъде издаден от животновъдните органи или други компетентни органи в страната, от която произхожда животното, като тези органи водят родословната книга или регистъра за тази порода, или от всяка една международна асоциация или организация, отглеждаща състезателни коне; като има предвид, че идентификационният документ трябва да съдържа определена здравна информация, като по този начин гарантира здравния статус на еднокопитните;
като има предвид, че следва да се въведе идентификационен документ с оглед осигуряване идентифицирането на регистрираните еднокопитни, както и на цялата необходима здравна информация, особено по отношение на ваксинациите и лабораторните анализи;
като има предвид, че предвидените в настоящото решение мерки са в съответствие със становището на Постоянния комитет по зоотехника,
ПРИЕ НАСТОЯЩОТО РЕШЕНИЕ:
Член 1
Идентификационният документ, придружаващ регистрираните еднокопитни, трябва да съответства на разпоредбите от приложението към настоящото решение.
Член 2
Предвидените в член 1 идентификационни документи:
-
могат да придружават регистрирани еднокопитни, родени преди 1 януари 1998 г.,
-
задължително придружават регистрирани еднокопитни, родени на и след 1 януари 1998 г.
Член 3
Адресати на настоящото решение са държавите-членки.
Съставено в Брюксел на 20 октомври 1993 година.